Փարիզի Ս. Յովհաննէս Մկրտիչ մայր տաճարի երգչախումբի ղեկավարին՝ Կոմիտաս Գէորգեանի զեկուցումը կը վերաբերէր Կոմիտաս Վարդապետին Փարիզի մէջ տուած դասախօսութիւններուն եւ համերգներուն՝ 1901-էն 1914 երկարող տարիներուն։ Անկէ առաջ ան ուսանած ու գործած էր Պերլինի մէջ, մաս կազմելով միջազգային երաժշտական ընկերութեան մը՝ հիմնուած Օսքար Ֆլայշըրի կողմէ։ Ֆրանսայի մայրաքաղաքին մէջ՝ հայ անմահ երաժիշտը առաջին անգամ ընդունուեցաւ մեներգչուհի Մարգրիտ Բաբայեանի կողմէ, որուն Շուշանիկ քրոջ ամուսինը՝ Լուի Լալուա, Քլօտ Տըպիւսիի բարեկամն ու Երաժշտական Ամսաթերթին խմբագրապետը, սատար հանդիսացաւ Կոմիտասի բոլոր ձեռնարկներուն։ Իսկ Արշակ Չօպանեան հայ հանճարին գործերուն մասին բազմաթիւ յօդուածներ հրատարակեց իր խմբագրած «Անահիտ» պարբերականին մէջ։